Lav et referat af nedenstående tekst:

Tekst:
På sine marker nord for Hadsund er Bo Ritterbusch godt i gang med dette års høst. Flere steder i Nordjylland er høsten i disse dage for alvor gået i gang. Det er vinterbyg og frøgræs, der bliver høstet som det første. - Jeg høster nu, fordi det er modent, og fordi det er tørt. Hvis jeg lader det stå ret meget længere, så begynder aksene at falde af, siger landmand, Bo Ritterbusch. Mejetærskeren kom allerede på marken søndag aften, da det stod klart, at høstbetingelserne var ved at være optimale. - Det tegner godt og hvis ikke, at det hele regner væk fra nu af, og vi kan få bjærget det der er, så skal det nok bliver ganske okay, siger Bo Ritterbusch på godt nordjysk. Anderledes positivt i år Og i år er det nemlig en helt anderledes positiv oplevelse at høste i modsætning til sidste år. - Høstbetingelserne var fine, for der var tørt hver eneste dag. Det vi ikke nåede i dag, det kunne vi bare nå i morgen - der var så bare ikke noget at køre efter, siger Bo Rittersbusch. Henover sommeren 2018 satte flere uger uden regn, men til gengæld masser af sol, deres tydelige præg på høstudbyttet. - Det er lige før, at hvedemarkerne var halv højde sidste år – gummistøvlehøjde nogen steder, siger planteavlskonsulent hos LandboNord, Eske Harboe Laursen. Flere landmænd frygtede et lavt udbytte, da det ville betyde mangel på foder til deres dyr. - Der var nogen, der var nede på 25 procent af normalt udbytte, siger Eske Harboe Laursen. Udsigt til godt år Men i år er billedet altså anderledes positivt. Hos LandboNord nikker de også genkendende til udsigten til et godt år. - Vi havde lige et lidt tørt forår, men ellers her i hele maj, juni og juli har det mere eller mindre passet med regn, og varmen er også kommet senere på sæsonen, siger Eske Harboe Laursen. Bo Ritterbusch regner med endnu et par dages arbejde, inden vinterbyggen er i hus. Og hvis vejrguderne ellers tillader det, forventer han et udbytte på otte tons pr hektar. - Dem der har lidt forstand på landbrug, de ved, at det er okay, og særligt på den her jord, siger Bo Ritterbusch. Høsten af de øvrige afgrøder på markerne forventes at gå i gang indenfor de næste fjorten dage. Men også der spiller vejret en afgørende rolle i forhold til, hvornår arbejdet går i gang.

Referat:
For de nordjyske landmænd falder udsigten til en god høst på et tørt sted – ovenpå en tørkeramt katastrofehøst sidste år.